text: Каму хочуць закруціць мазгі глашатаі Сталінава «міралюбства». Маё месца нараджэння знаходзіцца за 10 кіламетраў ад сённяшняй мяжы з Польшчай. Яна паўстала дзякуючы падзелу Польшчы паводле сакрэтнага пратакола Молатава-Рыбентропа 23 жніўня 1939 года. Гэта тое, што шалёна адмаўлялася савецкімі «гісторыкамі». Менавіта таму з тэкста Левітана, які гучыць у Брэсцкай крэпасці штодня разоў сто, прыбралі слова «вероломно» (напалі). Паправілі гісторыю і не пачырванелі! Дык АДРАЗУ пасля падзелу здабычы каля маёй вёскі пачалі будаваць стратэгічны аэрадром для цяжкіх бамбардзіроўшчыкаў ТБ, дальнасць палёту якіх (увага!) сягала Берліна. За паўтара гады (!), вялікай часткай намаганнямі зэкаў з Беларусі, у тым ліку і «вызваленай» Заходняй, раскулачаных або пасланых на катаргу з малейшай нагоды, прыкладам, «за каласкі»,, аэрадром быў у цэлым гатовы. З галоўнай узлётна-пасадачнай паласы маглі падымацца бамбавозы. Часткова іх перагналі сюды. З усёй акругі навазілі горы камення. Засталося іх толькі пакласці і забетаніраваць на ўсім чатырохкіламетровым «лобе» сярод лясоў і балотцаў ды знесці дзеля сакрэтнасці аэрадрома некалькі суседніх вёсак. Ды не паспелі. Прыйшло 22. 06.1941. Рэзаў воўк, пачалі рэзаць і воўку…